Koebaai, Britte: Brexit oor laaste hekkie in parlement | Netwerk24
23 Januarie 2020 07:58
Brittanje is nou 'n tree nader aan Brexit nadat die hoërhuis Woensdag wetgewing goedgekeur het om die Brexit-ooreenkoms te bekragtig.
Die parlement het die wetsontwerp vir die onttrekkingsooreenkoms goedgekeur, wat beteken Brittanje verlaat die Europese Unie op 31 Januarie.
Hulle moes die EU aanvanklik reeds in Maart 2019 verlaat het, maar dit is telkemaal uitgestel weens ontevredenheid oor die voorwaardes van die skeidingsooreenkoms.
Die EU het aanvanklik 'n maand uitstel gegee, maar Theresa May, voormalige premier van Brittanje, moes daarna weer met die EU onderhandel nadat die Britse parlement nie haar Brexit-plan goedgekeur het nie. May het uiteindelik die knie gebuig en bedank.
Boris Johnson, May se opvolger, het self 'n bloutjie geloop toe hy ook nie die nuwe Brexit se sperdatum van 31 Oktober kon haal nie.
"Dit het soms gevoel asof ons nooit die Brexit-eindstreep gaan oorsteek nie, maar ons het dit gedoen," sê Johnson in 'n verklaring.
'n Algemene verkiesing waarin Johnson se Konserwatiewe Party op 12 Desember 2019 skoonskip gemaak het, het die premier nuwe stukrag gegee.
Koningin Elizabeth moet haar goedkeuring gee voordat die wetsontwerp bekragtig word, wat moontlik reeds vandag kan gebeur. – Reuters